b'\n_START_ARTICLE_\nFinker\n_START_SECTION_\nF\xc3\xa6llestr\xc3\xa6k\n_START_PARAGRAPH_\nFinker er kompakte fugle, der for hovedpartens vedkommende lever i skove. Deres n\xc3\xa6b minder om andre fr\xc3\xb8\xc3\xa6deres som v\xc3\xa6rlinger og spurve. De forskellige arters n\xc3\xa6b er som f\xc3\xb8lge af indbyrdes konkurrence udspecialiseret til f.eks. pincetagtige typer som hos stillits eller kerneknusende som hos kernebider._NEWLINE_Vingerne har ni synlige h\xc3\xa5ndsvingfjer, da den tiende kun er svagt udviklet. Til forskel fra v\xc3\xa6rlingerne er hovedet uden lyse \xc3\xb8jenbrynsstriber og halen forholdsvis kort og ofte ensfarvet. Der er som regel forskel p\xc3\xa5 udseendet af de to k\xc3\xb8n, og ungfuglene ligner oftest hunnerne. Fjerdragten f\xc3\xa6ldes fuldst\xc3\xa6ndigt i sensommeren efter yngletiden. Nogle arter har desuden en delvis f\xc3\xa6ldning (br\xc3\xa6mf\xc3\xa6ldning) om for\xc3\xa5ret, hvor der sker en afst\xc3\xb8dning af fjerkanterne, s\xc3\xa5 der fremkommer en mere farvestr\xc3\xa5lende yngledragt. Dette g\xc3\xa6lder is\xc3\xa6r for hannerne.\n_START_SECTION_\nUdd\xc3\xb8de finker\n_START_PARAGRAPH_\nMindst 15 finke-arter menes af v\xc3\xa6re udd\xc3\xb8de siden begyndelsen af 1500-tallet. De var alle s\xc3\xa5kaldte seglfugle (tidligere familien Drepanididae) og levede p\xc3\xa5 Hawaii. Det g\xc3\xa6lder f.eks. stor og lille koafinke fra sl\xc3\xa6gten Rhodacanthis. Der findes nu cirka 19 seglfugle-arter tilbage.'